Når Verdensballetten senere på måneden indtager Nordjylland, så bliver det de nuværende høje temperaturer til trods iført pels.

I hvert fald i forbindelse med nogle af numrene. Og dermed lader Verdensballetten også modsætningerne mødes, når det handler om kostumedesign - ligesom hele kulissen med den rå natur mødes med balletten. Solodanseren Steven McRae vil bære en sort balletjakke med mink under et særligt tilrettelagt stepnummer. Balletjakkens porøse materiale kombineres med knaldrød minkpels. På den måde skabes der synergi mellem moderne ballet-couture og verdens ældste naturlige beklædningsgenstand, pels, der siden tidernes morgen har været brugt af mennesker til at holde varmen. - Showet er en god blanding af fint og frækt, som kostumet afspejler, lyder det fra Jens-Christian Wandt, der udover at være arrangøren bag også er operasanger. Verdensballetten kan opleves den 15. og 16. juli ved den Tilsandede Kirke i Skagen og dagen efter ved Sandskulptur Festivalen i Blokhus.